Document ID: 32002D0871

Komission päätös,
tehty 17 päivänä lokakuuta 2002,
kivihiiliteollisuuden valtiontuesta annetun neuvoston asetuksen (EY) N:o 1407/2002 soveltamisen edellyttämien tietojen toimittamista koskevista yhteisistä puitteista
(tiedoksiannettu numerolla K(2002) 3783)
(2002/871/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisöjen perustamissopimuksen,
ottaa huomioon kivihiiliteollisuuden valtiontuesta 23 päivänä heinäkuuta 2002 annetun neuvoston asetuksen (EY) N:o 1407/2002(1) ja erityisesti sen 12 artiklan,
sekä katsoo seuraavaa:
(1) Asetuksen (EY) N:o 1407/2002 mukaan komissio tutkii jäsenvaltioiden ilmoittamat kivihiiliteollisuuden hyväksi toteutettaviin toimiin liittyvät tuet ja päättää niiden sääntöjenmukaisuudesta.
(2) Jäsenvaltioiden on tätä varten ilmoitettava komissiolle kaikista taloudellisista tuista, jotka ne aikovat myöntää kivihiiliteollisuudelle tuotantovuoden aikana. Niiden on täsmennettävä kyseisten tukien laatu viitaten asetuksessa (EY) N:o 1407/2002 mainittuihin tukityyppeihin. Niiden on toimitettava komissiolle kaikki tuotantokustannusten laskentaan liittyvät tiedot ja ilmoitettava niiden yhteys komissiolle ilmoitettuihin suunnitelmiin eli sulkemissuunnitelmiin ja/tai kivihiilivarojen saatavuussuunnitelmiin.
(3) Voidakseen arvioida, täyttyvätkö tukien myöntämiselle asetetut ehdot ja perusteet, komissiolla on oltava käytössään yksityiskohtaiset, vertailukelpoiset ja todennettavat tiedot. Tätä varten on määriteltävä yhteiset puitteet sille, miten jäsenvaltiot ilmoittavat sulkemissuunnitelmista ja/tai kivihiilivarojen saatavuussuunnitelmista ja kivihiiliteollisuudelle myönnettävistä tuista.
(4) Viitevuotta 2001 koskevien tietojen toimittamisen osalta on otettava huomioon 28 päivänä joulukuuta 1993 tehty komission päätös N:o 3632/93/EHTY(2),
ON TEHNYT TÄMÄN PÄÄTÖKSEN:
1 artikla
Tätä päätöstä sovelletaan, kun jäsenvaltiot ilmoittavat sulkemissuunnitelmista ja/tai kivihiilivarojen saatavuussuunnitelmista, näiden suunnitelmien mahdollisista muutoksista sekä niistä taloudellisista tuista, jotka jäsenvaltiot aikovat myöntää kivihiiliteollisuuden hyväksi tuotantovuoden aikana.
2 artikla
Tässä päätöksessä tarkoitetaan "tuotantoyksilöllä" kivihiilen maanalaisten louhintapaikkojen tai avolouhosten ja niihin liittyvien infrastruktuurien muodostamaa kokonaisuutta, joka pystyy tuottamaan raakahiiltä muista tuotantoyksiköistä riippumatta ja joka täyttää kaivannaisteollisuutta koskevan jäsenvaltion turvallisuus- ja terveyslainsäädännön vaatimukset.
Asetuksen (EY) N:o 1407/2002 2 artiklan e ja f alakohdassa määriteltyjen "tuotantokustannusten" ja "nykyisen tuotannon tappioiden" on oltava laskettavissa kunkin tuotantoyksilön osalta.
3 artikla
Jotta komissio voisi tutkia, täyttyvätkö asetuksen (EY) N:o 1407/2002 4 artiklassa ja 5 artiklan 3 kohdassa asetetut ehdot ja perusteet, jäsenvaltioiden on ilmoitettava mainitun asetuksen 9 artiklan 4 kohdassa ja 9 artiklan 6 kohdan b, c, e ja f alakohdassa mainitut tiedot käyttämällä seuraavia lomakkeita:
a) maanalaiset tuotantoyksiköt: tämän päätöksen liitteessä I olevat lomakkeet A.1 ja B.1;
b) avolouhinnan tuotantoyksiköt: tämän päätöksen liitteessä II olevat lomakkeet A.2 ja B.2;
4 artikla
Jotta komissio voisi tutkia, täyttyvätkö asetuksen (EY) N:o 1407/2002 5 artiklan 2 kohdassa asetetut ehdot ja perusteet, jäsenvaltioiden on ilmoitettava mainitun asetuksen 9 artiklan 5 kohdassa mainitut tiedot käyttämällä seuraavia lomakkeita:
a) maanalaiset tuotantoyksiköt: tämän päätöksen liitteessä I oleva lomake A.1 ja liitteessä III oleva lomake D;
b) avolouhinnan tuotantoyksiköt: tämän päätöksen liitteessä II oleva lomake A.2 ja liitteessä III oleva lomake D.
5 artikla
Jotta komissio voisi tutkia hiiliteollisuuden hyväksi seuraavan tuotantovuoden aikana myönnettävät taloudelliset tuet, jäsenvaltioiden on ilmoitettava asetuksen (EY) N:o 1407/2002 9 artiklan 10 kohdassa mainitut tiedot käyttämällä seuraavia lomakkeita:
a) maanalaiset tuotantoyksiköt: tämän päätöksen liitteessä I olevat lomakkeet B.1 ja C.1;
b) avolouhinnan tuotantoyksiköt: tämän päätöksen liitteessä II olevat lomakkeet B.2 ja C.2.
6 artikla
Seuraavat tiedot ilmoitetaan vapaamuotoisesti:
a) niitä kustannuksia koskevat tiedot, jotka on määrä kattaa asetuksen (EY) N:o 1407/2002 7 artiklassa tarkoitetulla tuella, mainitun asetuksen liitteessä määriteltyjen kustannusluokkien mukaisesti;
b) mainitun asetuksen 9 artiklan 2 kohdassa, 9 artiklan 6 kohdan a, d ja g alakohdassa sekä 9 artiklan 7 kohdassa mainitut tiedot.
7 artikla
Asiakirjat, jotka kansalliset viranomaiset ottavat vastaan tai laativat tätä päätöstä täytäntöönpantaessa, on koottava kansallisiin yksiköihin ja niiden on oltava komission käytettävissä.
8 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä lokakuuta 2002.

Labels: 2
1
19
14
7
12